text: Tandlæge har samlet et sandt rædselskabinet
  02 april 2014 kl. 15.16
  Dan Slott har været tandlæge i Vejle i 48 år. I al den tid har han samlet historisk tandlægeudstyr. Det donerer han nu til Den Gamle By i Århus.
  Tandlæge Dan Slott har gennem 48 år samlet sig et lille tandlægemuseum på sin klinik i Vejle.
  Nu er han blevet 74 og stopper, og har derfor doneret sin samling til Den Gamle By i Århus.
  Dan Slotts begejstring for tænder og tandlægeudstyr har altid været stor, og han har løbende samlet gammelt udstyr.
  Nogle vil sikkert kalde det et rædselskabinet, men museet fortæller et spændende stykke historie, der går helt tilbage til dengang, hvor bedøvelsen ikke var opfundet, og det gjorde rigtigt ondt at gå til tandlæge.
  